BK Patrioti Levice

**Patrioti Levice** je slovenský profesionálny mužský basketbalový klub, ktorý bol založený v roku 1941 v Leviciach. Klub pôsobí súvisle od sezóny 1996/97 v najvyššej slovenskej basketbalovej lige a zároveň sa v sezóne 2025/2026 premiérovo predstavil aj v medzinárodnej súťaži Basketball Champions League (BCL). Domáce ligové zápasy hrá v HALEON aréne ktorá má kapacitu 2 000 divákov, avšak zápasy BCL musia pre kapacitné dôvody hrať v bratislavskej Gopass aréne . Klub doteraz šesťkrát vyhral slovenskú extraligu a dvakrát triumfoval v Slovenskom pohári. Jedným z jeho odchovancov je aj Richard Petruška, ktorý ako prvý Slovák účinkoval v National Basketball Association a s tímom Houston Rockets získal v sezóne 1993/94 majstrovský titul.

## História
Prvé zmienky o klube pochádzajú z 50. rokov, keď v Leviciach vznikol basketbalový oddiel *TJ Tatran*. Počas česko-slovenskej éry sa klub pohyboval v nižších súťažiach a nepodarilo sa mu postúpiť do prvej česko-slovenskej ligy. V tomto období pôsobil len na amatérskej báze.

Prvýkrát sa dostal do prvej ligy po sezóne 1995/96, keď dokázal vyhrať druhú ligu. Po tomto úspechu sa klub preorientoval z amatérskej úrovne na profesionálnu. Prvý úspech dosiahol v sezóne 2000/01, keď Levice obsadili v slovenskej extralige 3. miesto. Vo súboji o bronz porazili BK Inter Bratislava 2 : 1 na zápasy. Sezóna 2010/11 bola najúspešnejšia v histórii basketbalu v Leviciach. Klub, ktorý sa rok predtým zachraňoval v extralige až v májovej baráži, dostal nový impulz príchodom generálneho manažéra Ľuboša Pohánku, manažéra Ladislava Garaja a pod vedením prezidenta klubu Miroslava Gaža obsadil v základnej časti súťaže 3. miesto. Levičania dokázali v 1. kole play-off odvrátiť vedenie Handlovej 2 : 0 v sérii. V semifinále extraligy zdolali Levičania BK AC LB Spišská Nová Ves 3 : 1 na zápasy a postúpili prvýkrát v histórii do finále, v ktorom zvíťazili nad MBK SPU Nitra  na zápasy. V sezónach 2011/12 a 2012/13 pôsobil tím aj v českej najvyššej basketbalovej súťaži Mattoni NBL a v obidvoch sezónach sa dostal do štvrťfinále play-off.

Po finančných problémoch generálneho sponzora klubu prišlo v sezóne 2013/14 a 2014/15 k zmene majiteľov a obdobiu konsolidácie klubu. Významným krokom bolo angažovanie slovinského trénera Tea Hojča, ktorý v klube pôsobí od sezóny 2015/16. V sezónach 2015/16 a 2016/17 sa klub pohyboval vo vrchnej polovici tabuľky SBL a v playoff vypadol v oboch ročníkoch vo štvrťfinálovej fáze. V sezóne 2017/18 skončil klub po základnej časti na 2. mieste, čo vytvorilo dobrú pozíciu pred playoff. Vo štvrťfinále zdolal tím MBK Karlovka 3 : 0 na zápasy. V semifinálovej sérii oplatili Patrioti vyradenie z playoff v predchádzajúcom ročníku a tím MBK Rieker Komárno vyradili výsledkom 4 : 1 ma zápasy a postúpili druhý krát v histórii klubu do finále SBL. Vo finále proti tímu KB Košice mali výhodu domáceho prostredia. O túto výhodu však prišli v prvom zápase ktorý doma prehrali 80:81. Bola to však ich posledná prehra v sezóne a sériou štyroch víťazstiev v rade vybojovali titul Majstra Slovenska pre sezónu 2017/18. V sezóne 2018/19, ako obhajcovia titulu, Levice obsadili v základnej časti SBL 2. miesto. V playoff vypadli v semifinále a v sezóne 2018/19 obsadili konečné 3. miesto. Významným úspechom klubu však bolo historicky prvé víťazstvo v Slovenskom pohári, ktoré dosiahli po výsledku 78:75 nad BK Inter Bratislava. 

Po sezóne 2018/19 sa vedenie klubu rozhodlo pre upravenie filozofie smerovania klubu a jeho cieľom je dať priestor na rozvoj viacerým mladým slovenským hráčom a trénerom. Prvým krokom bolo podpísanie zmluvy s novým hlavným trénerom, ktorým sa stal v minulosti hlavný tréner BK Iskra Svit a asistent trénera Slovenskej reprezentácie mužov, Michal Madzin.

V sezóne 2021/22 znamenala pre Patriotov základnú časť SBL len s tromi prehrami, najlepšiu v histórii klubu. Hladký postup zo skupiny Alpsko-jadranského pohára a víťazstvom nad Pardubicami vo finále znamenalo prvú medzinárodnú trofej pre klub z Levíc. V SBL si Patrioti po suverénnej základnej časti vybojovali výhodu priameho nasadenia do semifinále, kde vyradili Spišských Rytierov a vo finále dosiahli presvedčivé víťazstvo 4:1 nad Lučencom a po tretí raz v histórii sa stali Majstrami Slovenska.

Po prvý krát v histórii sa klub v sezóne 2022/23 predstavili aj v európskych pohároch pod hlavičkou FIBA. Na úvod to bola kvalifikácia Ligy Majstrov v španielskej Malage, kde sa Patrioti prebojovali až do finále, v ktorom ich vyradila domáca Unicaja Malaga. Nasledovalo putovanie metropolami európy a postup medzi 16 najlepších tímov Európskeho pohára FIBA. V domácej súťaži do play-off vstupovali Levice až z 3. pozície. V štvrťfinále play-off vyradili Inter Bratislava a následne v semifinále aj Iskru Svit. Vo finále síce Patrioti prehrávali už 1:3 na zápasy proti BC Komárno, avšak troma víťazstvami v rade otočili sériu na 4:3  a prvý raz obhájili titul Majstrov Slovenska, pričom to bol ich celkovo štvrté prvenstvo v SBL.

V sezóne **2023/2024** patrili Patrioti Levice medzi hlavných favoritov najvyššej slovenskej súťaže Tipos SBL. Počas základnej časti sa dlhodobo pohybovali na popredných priečkach tabuľky a potvrdzovali stabilnú formu. V play-off dokázali zvládnuť rozhodujúce zápasy a postúpili do finále, kde sa stretli s tímom **Spišskí Rytieri**. Finálová séria mala vyrovnaný priebeh avšak Levice dokázali využiť svoje skúsenosti z predchádzajúcich finálových účastí, vďaka čomu sériu zvládli a získali titul majstra Slovenska. Tento úspech potvrdil ich dlhodobé dominantné postavenie v domácej súťaži.

V sezóne **2024/2025** vstupovali Patrioti Levice do súťaže ako obhajca titulu a opäť patrili k hlavným kandidátom na celkové prvenstvo. V základnej časti Tipos SBL dosahovali konzistentné výsledky a bez väčších problémov postúpili do play-off. Vo finále sa stretli s rivalom **Inter Bratislava**. Finálová séria bola mimoriadne dramatická - Levice sa ujali vedenia 2:0 v sérii a mali majstrovský mečbal, ale Interu Bratislava sa podarilo sériu vyrovanť na 2:2 a osude finálovej série musel rozhodnúť posledný 5. zápas. Patrioti Levice napokon dokázali v rozhodujúcich momentoch využiť výhodu domáceho prostredia a skúsenosti, čo im umožnilo obhájiť titul majstra Slovenska - po 4x v rade a 6x celkovo (čím sa v historických tabuľkách dotiahli na Pezinok).

V sezóne **2025/2026** sa basketbalový klub **Patrioti Levice** sústredil na účinkovanie v prestížnej európskej súťaži **Basketball Champions League** (BCL). Levice si účasť v skupinovej fáze vybojovali prostredníctvom kvalifikačného turnaja, ktorý sa konal v Bulharsku. Kvalifikácia mala mimoriadne dramatický priebeh a vyvrcholila 3. rozhodujúcim zápasom, ktorý sa skončil až v druhom predĺžení. O historickom postupe rozhodol presnou strelou v poslednej sekunde **Will Carius**, čím zabezpečil Patriotom z Levíc historickú účasť v hlavnej fáze súťaže. Patrioti Levice sa stali historicky prvým slovenským klubom, ktorému sa podarilo do tejto prestížnej súťaže postúpiť.

V skupinovej fáze Basketball Champions League boli Patrioti Levice zaradení do skupiny spolu s klubmi **AEK Atény**, **Szolnoki Olajbányász** a **VEF Riga**. V silnej konkurencii tímov z tradičných basketbalových krajín dokázali Levice dosiahnuť viacero cenných výsledkov (bilancia 3-3),čo stačilo na postup do ďalšej fázy súťaže – tzv. Play-in (24 najlepších klubov). V play-in fáze podľahli nemeckému  **Fitness First Würzburg Baskets** 1:2 na zápasy.

## Historické názvy
* TJ Tatran Levice
* TJ Lokomotíva Levice
* 1996 – BK Istroenergo Levice
* 2000 – BK VTJ Levice
* 2007 – BK Astrum Levice
* 2011 – ONYX Levice
* 2012 – BK Astrum Levice
* 2014 – EUCOS Levickí Patrioti
* 2015 – BK Levickí Patrioti
* 2019 – BK Patrioti Levice

## Najväčšie úspechy klubu
;Slovenská basketbalová liga
* Víťaz (6): 2010/11, 2017/18, 2021/22, 2022/23, 2023/24, 2024/25

;Slovenský pohár v basketbale mužov
* Víťaz (2): 2018/19, 2023/24

Alpe Adria Cup

* Víťaz (1): 2021/22

## Súpiska
### Hráčsky káder
*Súpiska aktuálna k 6.3.2026.*

### Realizačný tím
* hlavný tréner: Michal Madzin
* asistent trénera: Ladislav Lutovský

## Referencie

## Externé odkazy
*Oficiálna stránka klubu

Kategória:Slovenské basketbalové kluby
Kategória:Šport v Leviciach